Einde van pad vir Moyane ... vir nou | Netwerk24
Einde van pad vir Moyane ... vir nou
Deur Marelise van der Merwe, Fin24 12 Februarie 2019 18:48
Tom Moyane, afgedankte kommissaris van die Suid-Afrikaanse Inkomstediens.
Tom Moyane, die afgedankte hoof van die Suid-Afrikaanse Inkomstediens (SAID), het Dinsdag gesê dat hy die konstitusionele hof se besluit om hom nie verlof tot appèl toe te staan nie, sal aanvaar.
In 'n kort hofbevel sê die konstitusionele hof in Johannesburg dat daar geen vooruitsig vir 'n suksesvolle appèl is nie.
Die hof het ook besluit om geen koste toe te ken nie. Moyane het hom ná sy afdanking as taksbaas tot die hof gewend om dit te beveg. "Ons aanvaar die hof se uitspraak met respek," het adv. Eric Mabuza, vir Moyane, Dinsdag aan Fin24 gesê.
Volgens Mabuza kom dié uitspraak nie as 'n verrassing nie omdat die konstitusionele hof net verlof tot appèl in uitsonderlike omstandighede toestaan.
Mabuza het egter daarop gesinspeel dat Moyane se geveg teen sy afdanking miskien nog nie heeltemal verby is nie en gesê hoewel Moyane dit aanvaar dat hy nou die "einde van die pad" rakende sekere aspekte bereik het, hy later in die week verdere instruksies aan sy regspan sal gee.